Den danske støtte til FN's klimapanel bliver fordoblet fra fem til ti millioner kroner over de næste fem år.

Statsminister Lars Løkke Rasmussen siger, at han vil øge støtten, nu hvor USA har trukket sig fra aftalen.

- Når Donald Trump vender klimaet ryggen, må vi andre slå ring om Jorden, siger statsminister Lars Løkke Rasmussen.

FN's klimapanel samler den nyeste viden om jordens klima og den globale opvarmning.

Lars Løkke Rasmussen er i dag i Paris, hvor omkring 50 andre verdensledere er inviteret til klimamøde af den franske præsident Emmanuel Macron.

Her skal lederne sikre, at der stadig er momentum i den internationale kamp mod klimaforandringer. Det er i dag præcis to år siden, at den store klimaaftale blev indgået på klimatopmødet i Paris.

Donald Trump er ikke inviteret

Ifølge aftalen skulle der egentlig først gøres status efter fem år. Men efter USA's præsident Donald Trump i sommer trak sig fra klimaaftalen, har den franske præsident arrangeret et klimamøde for alle dem, der stadig bakker op om aftalen.

Læs også : Analyse: Macron prikker til Trump med stjernespækket klimatopmøde i Paris

Statsminister Lars Løkke Rasmussen forholder sig optimistisk.

- Momentum er så stort, at det ikke kan stoppes af Det Hvide Hus. Det er også det, vi ser i USA, hvor flere stater ufortrødent fortsætter med deres klimapolitik, siger han.

USA's præsident Donald Trump er ikke inviteret til klimatopmødet. Men Emmanuel Macron har inviteret en lang række amerikanere, som er imod USA's klimapolitik.

Kun en amerikansk embedsmand i Paris kommer som repræsentant for de amerikanske stater.

- Det er klart, at det er en streg i regningen, at den amerikanske præsident nu vender ryggen til klimaaftalen, efter et kæmpe engagement fra hans forgænger Barack Obama, siger Lars Løkke Rasmussen.